เจพีมอร์แกนช็อกโลกขาดทุนยับ6หมื่นล้าน
ธนาคารใหญ่สุดในสหรัฐเก็งกำไรผิดพลาด เจ๊งยับกว่า 2,000 ล้านเหรียญ
12 พ.ค. 2555

ธนาคารใหญ่สุดในสหรัฐเก็งกำไรผิดพลาด เจ๊งยับกว่า 2,000 ล้านเหรียญ
เจพีมอร์แกน เชส ธนาคารรายใหญ่ที่สุดในสหรัฐ ได้สร้างความตกตะลึงให้นักลงทุนทั่วโลก ด้วยการประกาศขาดทุนยับกว่า 2,000 ล้านเหรียญสหรัฐ (กว่า 6 หมื่นล้านบาท) จากการลงทุนในตราสารอนุพันธ์ตั้งแต่เดือน เม.ย.ที่ผ่านมา ซึ่ง เจมี ดิมอน ประธานเจ้าหน้าที่บริหารเจพีมอร์แกน ระบุว่า เป็นความผิดพลาดและบริหารจัดการความเสี่ยงที่ย่ำแย่
ซีอีโอของเจพีมอร์แกน ซึ่งไม่เคยรายงานการขาดทุนมาก่อนในช่วงหลายปีมานี้ระบุด้วยว่า จนถึงสิ้นเดือน มิ.ย.นี้ ธนาคารอาจขาดทุนเพิ่มอีก 1,000 ล้านเหรียญสหรัฐ (กว่า 3 หมื่นล้านบาท) เนื่องจากความผันผวนของตลาด 
การขาดทุนครั้งนี้เกิดขึ้นจากแผนงานที่ผิดพลาดของซีไอโอ หรือประธานเจ้าหน้าที่ฝ่ายการลงทุนทั้งในนิวยอร์กและลอนดอน โดยเป็นการเก็งกำไรส่วนใหญ่ในตราสารอนุพันธ์ซีดีเอส คาดว่าธนาคารจะขาดทุนรวม 800 ล้านเหรียญสหรัฐ ในไตรมาส 2 หลังจากที่ได้กำไรส่วนอื่นๆ มาชดเชยแล้ว 
ดิมอน ยอมรับด้วยว่า การขาดทุนครั้งนี้เกี่ยวข้องกับรายงานของวอลสตรีต เจอร์นัล เมื่อเดือนที่แล้ว เกี่ยวกับนักค้ารายใหญ่ในลอนดอนที่มีสมญานามว่า วาฬลอนดอน ซึ่งมีสถานะการลงทุนที่สูงผิดปกติ ขณะที่มีรายงานว่าดิมอนได้เพิ่มอำนาจให้หน่วยซีไอโอเมื่อไม่กี่ปีมานี้ ให้ลงทุนได้สูงขึ้นและเสี่ยงขึ้นกว่าปกติ